**Udruga Metonimija** otvorila je prijave za radionicu ***Split Script* 2025.** s **Razvanom Radulescuom i** **Melissom De Raaf**.

TKO SE MOŽE PRIJAVITI

Poziv je **otvoren i za kratkometražne i dugometražne igrane filmove**. Broj projekata koji će sudjelovati ovisi i o količini kvalitetnih prijava.

Dvije kategorije:

***Početnici*** – ako ste amater koji se u okušava u pisanju scenarija, pisac koji bi se prijavio na natječaj za filmski scenarij, student, pisac koji nije dobio sredstva za produkciju, razvoj projekta ili razvoj scenarija. Možete prijaviti vlastiti projekt ili projekt koji razvijate u suradnji s nekim (u slučaju kojeg oboje morate ispuniti prijavu). Možete se prijaviti s projektom za kratki ili dugometražni igrani film, bilo da je u početnoj ili završnoj fazi razvoja.

***Profesionalci*** - ako ste pojedinac ili umjetnik s jednim ili više prethodnih projekata koji su javno prikazani, imate producenta, dobili ste financijska sredstva za svoje scenarije, razvoj projekata ili produkciju. Možete prijaviti projekt koji je u početnoj fazi razvoja ili primjerice onaj koji treba dodatni rad s dijalozima.

Svim polaznicima osiguran je smještaj (puni pansion) tijekom radionice. Potpora koju plaća prijavitelj projekta pokriva troškove šestodnevnog mentorskog rada na scenarijima igranog filma (grupne i individualne konzultacije), te jedan *follow-up* po dogovoru s mentorima (*online* konzultacije po završetku radionice).

Projekti kratkometražnog filma: **800 €** po osobi

Projekti dugometražnog filma: **1600 €** po osobi

KAKO SE PRIJAVITI

Prijavu treba poslati **do 31. kolovoza,** 2025. 23:59 na metonimijasplit@gmail.com .

Prijava mora sadržavati:

- kratki životopis

- ispunjenu i potpisanu [prijavu](https://docs.google.com/forms/d/e/1FAIpQLSfL8JTrK12n0F3HNQX49IW9AEyKtUHsln9d5yQKIJ61VHNlfQ/viewform?usp=header) za Vašu kategoriju

- sinopsis/treatment (ako imate duži od 500 znakova, priložite ga u posebnom dokumentu)

- potpisanu izjavu o autorskim pravima osobe koja se prijavljuje (izjava mora sadržavati datum, ime osobe koja je daje, naziv projekta, imena svih autora scenarija koji prijavljujete, podatke o producentu (ako postoji) kojem ste dali prava za realizaciju.

- motivacijsko pismo

Nakon provjere prijavljenih projekata (razmotrit ćemo samo one prijave koje su stigle na vrijeme uz svu potrebnu dokumentaciju na **engleskom**), a autore izabranih projekata ćemo 7. rujna obavijestiti o izboru.

Izabrani za radionicu moći će poslati i scenarij. Ako smatrate da je scenarij predug za prijevod, prevedite barem dijelove i dijaloge kojima želite posvetiti više pažnje tijekom radionice. Izabrani autori koji odluče odustati od radionice, moraju u roku 24 sata poslati e-mail u kojem se navodi da povlače prijavu. Svi prijavitelji moraju potvrditi svoju punu dostupnost na radionici i dobro poznavanje engleskog jezika.

Za odbijene projekte se ne pružaju recenzije.

Ako imate dodatnih pitanja, kontaktirajte nas na metonimijasplit@gmail.com do 27. kolovoza.

Udruga Metonimija navodi da će se u skladu s EU direktivom o zaštiti podataka (EU) 2016/679 svim podacima prikupljenim predajom na ovu radionicu upravljati samo u svrhu ove radionice i neće se umnožavati, dijeliti ili koristiti u bilo koje druge svrhe.

**Radionica u Splitu održati će se u periodu od 8. do 15. listopada 2025.**

Projekt sufinanciraju Hrvatski audiovizualni centar (HAVC) i Grad Split.